Viranomaisyhteistyön toimittava myös uudella hyvinvointialueella
Ennaltaehkäisevien palveluiden säilyttäminen ja kehittäminen tulevalla Etelä-Karjalan hyvinvointialueella on äärimmäisen tärkeää tulevaisuustyötä. Ennaltaehkäisevät palvelut pitävät sisällään erilaisia palvelukokonaisuuksia ja ovat usein avainasemassa koko hyvinvoinnille. Yhden tärkeän osan palveluita muodostaa ankkuritiimitoiminta. Ankkuritoimintaa toteutetaan moniammatillisen tiimin kesken, johon kuuluvat usein sosiaali- ja terveyspuolen, nuorisotoimen sekä poliisin edustajat. Tiimin tarkoitus on tavata nuori ja hänen perheensä mahdollisen varhaisessa vaiheessa sekä ohjata sitä kautta avun ja tuen piiriin. Huoli nuoresta voi herätä esimerkiksi huoltajien, koulun, terveydenhuollon tai viranomaisten kautta. Ankkuritoiminnalla pyritään yhteistyössä puuttumaan lainvastaisiin tekoihin, tukemaan kasvatuksessa sekä ehkäisemään ongelmien jatkumista. 
Yhteistyön kehittäminen sekä ankkuritoiminnan ja sosiaali- ja terveydenhuollon toiminnan on pelattava yhteen jatkossakin Etelä-Karjalan hyvinvointialueella. Monella nuorella tie aikuiseksi ei ole helppo ja turvaverkon oikea-aikainen toiminta voi pelastaa nuoren elämän. Jokaisella voi elämässä tulla ongelmia vastaan, mutta yhtään nuorta ei ole varaa jättää tukematta. Lasten- ja nuorten ennaltaehkäiseviä palveluita tulee kehittää entisestään. Panostukset nuoriin ja erityisesti ennaltaehkäiseviin palveluihin maksavat itsensä takaisin niin hyvinvoinnin kuin talouden näkökulmasta. 

